text: Café Hack kommer til Sønderborg
  11 april 2012 kl. 06.33
  Fem af Sønderborgs kultur- og turistorganisationer er gået sammen om at få en live-optagelse af det populære radioprogram Café Hack til byen den 30. maj.
  Det er et samarbejde mellem Center for Kultur, Sønderborg Erhvervs- og Turistcenter (SET), Sønderborg Teaterforening, Kultur i Syd og Sønderborg Sommer Revy der har gjort det eftertragtede besøg muligt.
  Cafe Hack har planlagt en sommer-sejltur rundt til forskellige danske havnebyer, og da Sønderborg kom på tale, ringede Søren Dahl til Leif Maibom og spurgte, om ikke han havde lyst til at få besøg på Sønderborg Teater midt i revysæsonen.
  Leif Maibom var straks med på idéen, men tænkte også, at det måske mere var en opgave for byen end for revyen.
  - Vi skal jo alle arbejde sammen, hvis vi vil gøre os forhåbentlig om at få gjort Sønderborg til Europæisk Kulturhovedstad i 2017, så hvorfor ikke starte med dette spændende besøg, fortæller Leif Maibom i en pressemeddelelse.
  Cafe Hack er et af de mest lyttede programmer på DR P4, hvor det sendes hver søndag formiddag kl. 10.
  